**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 97. тачка 12. Устава Републике Србије, којим се утврђује да Република Србија, између осталог, уређује и организацију и коришћење простора.

**II. РАЗЛОЗИ ЗА ДОНОШЕЊЕ ЗАКОНА**

Разлози за доношење овог закона су настали услед уочавања појединих проблема који су се појавили у пракси приликом примене закона, те је неопходно њихово оклањање овим изменама.

Због напред наведеног предлажу се ове измене Закона, које су обавезне да се спроведу по НПАА плану, у циљу придруживања Европској унији.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Одредбама члана 1. Предлога закона прописана је измена којом се у у члану 140. став 8, реченица друга брише.

Одредбама члана 2. Предлога закона прописана је измена којом се уређује рок за прибављање употребне дозволе у односу на објекте, односно радове чија је изградња, односно извођење одобрено решењима о грађевинској дозволи, односно решењима о одобрењу за изградњу, у складу са раније важећим законима којима је уређивана изградња објеката, пре 11. септембра 2009. године, имајући у виду да је у пракси препозната потреба да се рок за прибављање употребне дозволе продужи, с обзиром да је значајан број инвеститора пропустио да у датом року исходује употребну дозволу.

Одредбама члана 3. Предлога закона, прописана је измена којом се уређује рок важења планских докумената који су донети пре 1. јануара 1993. године, и рок органа надлежних за њихово доношење да у том року донесу нови плански документ, с обзиром да је у пракси препозната потреба да се рок за доношење нових планских докумената продужи, имајући у виду бројност планских докумената који у овом случају морају бити донети, као имајући у виду да је израда и доношење планских докумената од јавног интереса за Републику Србију.

Чланом 4. Предлога закона прописано је ступање на снагу овог закона.

**IV.ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ОВОГ ЗАКОНА**

За спровођење овог закона нису потребна додатна финансијска средства из буџета Републике Србије.

**V. РАЗЛОЗИ ЗБОГ КОЈИХ СЕ ПРЕДЛАЖЕ ДА ОВАЈ ЗАКОН СТУПИ НА СНАГУ НАРЕДНОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”**

Разлози за раније ступање на снагу овог закона јесте увођење новог рока за издавање употребних дозвола, како би се у што краћем року омогућило надлежним органима да поступе по захтевима за издавање употребних дозвола.